钦定古今图书集成/明伦汇编/官常典/第579卷 > 张嵿
## 钦定古今图书集成/明伦汇编/官常典/第579卷 > 张嵿

按《明外史》本传：“嵿字时俊，萧山人，成化末年进士。弘
治初，修《宪宗实录》，命往苏松诸府采轶事。事竣，授上
饶知县，迁南京兵部主事，就进刑部郎中。正德初，迁
兴化知府。隆平侯张祐无子，弟禄与族人争袭，诉于
南京法司，久不决，复诉京师。刘瑾方擅政，遂削尚书
樊莹、都御史高铨籍，嵿以郎承勘，亦勒为民。瑾败，起”
知南雄。擢江西参政，进右布政使。举治行卓异，迁左
宁王。宸濠欲拓地广其居，嵿执不可。大恚，遣人馈之，
发视则枣梨姜芥也。未几，召为光禄卿，以右副都御
史巡抚保定诸府。忤中贵，移疾归。世宗即位，命以右
都御史总督两广军务。广东新宁、恩平贼蔡猛、三严、
阮等及广西上思州贼黄镠，残破州县，嵿讨禽镠党
黄廷宝，乃合兵三万馀人击新宁诸贼，破巢二百，禽
斩一万四千馀人，俘贼属五千九百馀人，猛三阮皆
授首。自岭南用兵，以寡胜众，未有若是役者。捷闻，奖
赉。佛郎机国人别都卢剽劫满刺加诸国，复率其属
疏世利等拥五舟破巴西国，遂入寇新会。嵿遣将出
海，擒别都卢、疏世利等获其二舟，贼乃遁。寻召掌南
京都察院事，就改工部尚书。六年大计京官，拾遗，被
劾致仕。后数年卒。